CELEX: 52020PC0651
Language: ro
Date: 2020-10-07
Title: Propunere de DECIZIE DE PUNERE ÎN APLICARE A CONSILIULUI privind acordarea unui sprijin temporar Ungariei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19

COMISIA EUROPEANĂ
            Bruxelles, 7.10.2020
            COM(2020) 651 final
            2020/0291(NLE)
            Propunere de
            DECIZIE DE PUNERE ÎN APLICARE A CONSILIULUI
            privind acordarea unui sprijin temporar Ungariei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
            
               
         
         
            
               EXPUNERE DE MOTIVE
            
            
               1.CONTEXTUL PROPUNERII
            
            
               •Motivele și obiectivele propunerii
            
            
                  
            
            
               Regulamentul (UE) 2020/672 al Consiliului („Regulamentul SURE”) stabilește cadrul juridic pentru acordarea de asistență financiară din partea Uniunii statelor membre care sunt afectate sau grav amenințate de o perturbare economică importantă cauzată de epidemia de COVID-19. Sprijinul în temeiul SURE servește la finanțarea, în principal, a schemelor de șomaj tehnic sau a unor măsuri similare care vizează protejarea angajaților și a persoanelor care desfășoară o activitate independentă, reducând astfel incidența șomajului și pierderea de venituri, precum și la finanțarea în mod auxiliar a unor măsuri legate de sănătate, în special la locul de muncă.
            
            
               La 6 august 2020, Ungaria a solicitat asistență financiară din partea Uniunii în temeiul Regulamentului SURE. În conformitate cu articolul 6 alineatul (2) din Regulamentul SURE, Comisia a consultat autoritățile maghiare pentru a verifica creșterea neprevăzută și semnificativă a cheltuielilor efective și planificate legate direct de piața muncii și măsurile legate de sănătate adoptate de Ungaria, generată de pandemia de COVID-19. Aceste măsuri se referă în special la: 
            
            
               (a)un sprijin temporar pentru modernizarea facilităților de cazare (transformarea, extinderea, renovarea spațiilor, achiziționarea de echipamente) din destinațiile turistice, pentru a păstra forța de muncă existentă. Cererea se referă numai la partea din cheltuieli legată de sprijinirea lucrătorilor independenți și a întreprinderilor unipersonale.
            
            
               (b)un sprijin unic sub formă de grant pentru societățile de prelucrare a alimentelor, societățile horticole din sectorul culturilor nepermanente și al înmulțirii plantelor și, respectiv, pentru societățile piscicole. Sprijinul este condiționat de menținerea de către entitate a angajaților săi până în decembrie 2020. 
            
            
               (c)prestații pentru îngrijirea copilului acordate salariaților și lucrătorilor independenți, care ar fi expirat din cauza restricțiilor de vârstă, între 11 martie 2020 și 30 iunie 2020, perioada stării de pericol. 
            
            
               (d)o scutire de la contribuțiile la asigurările sociale și de la contribuțiile pentru formare ale angajatorilor pentru perioada martie-decembrie 2020, precum și o reducere a impozitului pe contribuții pentru reabilitare al angajatorilor pentru perioada martie-decembrie 2020 pentru sectoarele cele mai afectate de pandemie. A fost solicitată numai partea de cheltuieli legată de întreprinderile care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă până la cele mai recente date disponibile privind rezultatul economic.
            
            
               (e)o scutire de la regimul fiscal forfetar („KATA”) pentru perioada martie-iunie 2020 pentru micii contribuabili din cadrul a 26 de activități. Cererea se referă numai la partea din cheltuieli legată de sprijinirea lucrătorilor independenți și a întreprinderilor unipersonale.
            
            
               (f)o excludere a costurilor cu personalul din baza de impozitare a impozitului pe întreprinderile mici („KIVA”), pentru perioada martie-iunie 2020, în sectoarele cele mai afectate de pandemie. A fost solicitată numai partea de cheltuieli legată de întreprinderile care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă până la cele mai recente date disponibile privind rezultatul economic.
            
            
               (g)o sumă forfetară unică de 500,000 HUF pe persoană pentru lucrătorii din domeniul asistenței medicale, ca o recunoaștere a activității lor suplimentare în timpul pandemiei.
            
            
               (h)costurile suportate de stat ale întreprinderilor de stat, legate de măsuri speciale de combatere a pandemiei. Astfel de măsuri legate de sănătate includ curățarea și furnizarea de echipamente de protecție. 
            
            
               (i)creșterea costurilor pentru măsurile speciale de combatere a pandemiei (cum ar fi serviciile zilnice de dezinfectare, precum și pentru curățarea multiplă a sistemelor de ventilație și a ascensoarelor) și pentru protejarea sănătății personale a funcționarilor publici cu ajutorul dezinfectanților și al instrumentelor de protecție. Astfel de măsuri au fost introduse de Direcția Generală Achiziții Publice și Aprovizionare (KEF) pentru a asigura funcționarea continuă a organismelor bugetare de stat.
            
            
               (j)măsuri legate de infrastructuri și investiții în spitale pentru a permite un nivel ridicat de protecție a lucrătorilor din domeniul asistenței medicale și a pacienților. Printre aceste măsuri se numără săli speciale de examinare medicală și secții COVID izolate. În plus, costurile directe legate de instrumentele și echipamentele de protecție personală (măști, halate, scut facial din plastic, mănuși, dezinfectanți de unică folosință etc.) în spitale și în alte instituții sanitare au crescut pentru a permite un nivel ridicat de protecție a lucrătorilor din domeniul asistenței medicale. 
            
            
               Ungaria a furnizat Comisiei informațiile relevante. 
            
            
               Luând în considerare informațiile puse la dispoziția sa, Comisia propune Consiliului să adopte o decizie de punere în aplicare pentru a acorda Ungariei asistență financiară în temeiul Regulamentului SURE, în sprijinul măsurilor menționate mai sus.
            
            
               Măsurile legate de sănătate, solicitate de Ungaria, se ridică la 268 550 000 EUR. Aceasta reprezintă mai mult de jumătate din valoarea totală a sprijinului financiar solicitat. Având în vedere necesitatea de a asigura caracterul auxiliar al acestei categorii de măsuri, valoarea asistenței financiare în sprijinul măsurilor legate de sănătate va fi limitată la 247 124 000 EUR, astfel încât suma să reprezinte mai puțin de jumătate din asistența financiară totală. 
            
         
         
            
               •Coerența cu dispozițiile existente în domeniul de politică vizat
            
            
               Prezenta propunere este în deplină concordanță cu Regulamentul (UE) 2020/672 al Consiliului, în temeiul căruia este formulată propunerea.
            
            
               Prezenta propunere completează un alt instrument legislativ al Uniunii prin care se acordă sprijin statelor membre în caz de urgență, și anume Regulamentul (CE) nr. 2012/2002 al Consiliului din 11 noiembrie 2002 de instituire a Fondului de Solidaritate al Uniunii Europene (FSUE) [„Regulamentul (CE) nr. 2012/2002”]. Regulamentul (UE) 2020/461 al Parlamentului European și al Consiliului, care modifică respectivul instrument pentru a-i extinde domeniul de aplicare la urgențele majore din domeniul sănătății publice și pentru a defini operațiuni specifice eligibile pentru finanțare, a fost adoptat la 30 martie. 
            
            
               •Coerența cu alte politici ale Uniunii
            
            
               Propunerea face parte dintr-o serie de măsuri elaborate ca răspuns la actuala pandemie de COVID-19, cum ar fi „Inițiativa pentru investiții ca reacție la coronavirus”, și vine în completarea altor instrumente care sprijină ocuparea forței de muncă, cum ar fi Fondul social european și Fondul european pentru investiții strategice (FEIS)/InvestEU. Întrucât recurge la luarea și la acordarea de împrumuturi în această situație specifică generată de epidemia de COVID-19 în vederea sprijinirii statelor membre, prezenta propunere acționează ca o a doua linie de apărare pentru finanțarea schemelor de șomaj tehnic și a măsurilor similare, contribuind la protejarea locurilor de muncă și implicit a angajaților și a persoanelor care desfășoară activități independente, împotriva riscului de șomaj. 
            
            
               2.TEMEI JURIDIC, SUBSIDIARITATE ȘI PROPORȚIONALITATE
            
            
               •Temei juridic
            
            
               Temeiul juridic al prezentului instrument este Regulamentul 2020/672 al Consiliului.
            
            
               •Subsidiaritatea (în cazul competențelor neexclusive) 
            
            
               Propunerea urmează unei solicitări a unui stat membru și demonstrează solidaritatea europeană prin furnizarea de asistență financiară din partea Uniunii sub formă de împrumuturi temporare acordate unui stat membru afectat de epidemia de COVID-19. Ca o a doua linie de apărare, această asistență financiară sprijină temporar cheltuielile publice majorate ale administrației publice în ceea ce privește schemele de șomaj tehnic și măsurile similare, pentru a ajuta statul solicitant să protejeze locurile de muncă și, implicit, angajații și persoanele care desfășoară activități independente, împotriva riscului de șomaj și de pierdere de venituri.
            
            
               Acest sprijin va ajuta populația afectată și va contribui la atenuarea impactului economic și societal direct generat de actuala criză provocată de pandemia de COVID-19. 
            
            
               •Proporționalitatea
            
            
               Propunerea respectă principiul proporționalității. Ea nu depășește ceea ce este necesar pentru îndeplinirea obiectivelor urmărite de instrument. 
            
            
               3.REZULTATELE EVALUĂRILOR EX POST, ALE CONSULTĂRILOR CU PĂRȚILE INTERESATE ȘI ALE EVALUĂRILOR IMPACTULUI
            
            
               •Consultările cu părțile interesate
            
            
               Deoarece propunerea a trebuit să fie elaborată în regim de urgență, pentru a putea fi adoptată la timp de Consiliu, nu s-a putut realiza o consultare a părților interesate.
            
            
               •Evaluarea impactului
            
            
               Având în vedere caracterul urgent al propunerii, nu s-a efectuat o evaluare a impactului.
            
            
               4.IMPLICAȚII BUGETARE
            
            
               Comisia ar trebui să poată contracta împrumuturi pe piețele financiare în scopul transformării acestora în împrumuturi acordate statului membru care solicită asistență financiară în temeiul instrumentului SURE. 
            
         
         
            
               În plus față de furnizarea de garanții din partea statelor membre, în cadru sunt integrate și alte garanții pentru a asigura soliditatea financiară a programului:
            
            
               ·o abordare riguroasă și conservatoare a gestiunii financiare;
            
            
               ·o elaborare a portofoliului de împrumuturi care să limiteze riscul de concentrare, expunerea anuală și expunerea excesivă față de oricare dintre statele membre, asigurând, în același timp, resurse suficiente pentru statele membre care au cea mai mare nevoie de sprijin precum și
            
            
               ·posibilități de reînnoire a creditelor.
            
            
               2020/0291 (NLE)
            
            
               Propunere de
            
            
               DECIZIE DE PUNERE ÎN APLICARE A CONSILIULUI
            
            
               privind acordarea unui sprijin temporar Ungariei în temeiul Regulamentului (UE) 2020/672 pentru atenuarea riscurilor de șomaj în situația de urgență generată de epidemia de COVID-19
            
            
               CONSILIUL UNIUNII EUROPENE,
            
            
               având în vedere Tratatul privind funcționarea Uniunii Europene,
            
            
               având în vedere Regulamentul (UE) 2020/672 al Consiliului din 19 mai 2020 privind instituirea unui instrument european de sprijin temporar pentru atenuarea riscurilor de șomaj într-o situație de urgență (SURE) ca urmare a epidemiei de COVID-19
                  1
               , în special articolul 6 alineatul (1),
            
            
               având în vedere propunerea Comisiei Europene,
            
            
               întrucât:
            
            
               (1)La 6 august 2020, Ungaria a solicitat asistență financiară din partea Uniunii în vederea completării eforturilor sale naționale de abordare a impactului epidemiei de COVID‐19 și pentru a răspunde la consecințele socioeconomice ale epidemiei resimțite de lucrători și de persoanele care desfășoară o activitate independentă. 
            
            
               (2)Se preconizează că epidemia de COVID-19 și măsurile extraordinare puse în aplicare de Ungaria pentru a limita epidemia și impactul său socioeconomic și asupra sănătății vor avea un impact dramatic asupra finanțelor publice. Previziunile Comisiei din primăvara anului 2020 preconizau că Ungaria urma să înregistreze un deficit public de 5,2 % și o datorie publică de 75,0 % din produsul intern brut (PIB) până la sfârșitul anului 2020. Conform previziunilor intermediare ale Comisiei din vara anului 2020, se estimează că PIB-ul Ungariei va scădea cu 7,0 % în 2020. 
            
            
               (3)Epidemia de COVID-19 a imobilizat o parte substanțială a forței de muncă din Ungaria. Acest lucru a dus la o creștere neprevăzută și semnificativă a cheltuielilor publice ale Ungariei în ceea ce privește măsuri similare schemelor de șomaj tehnic și măsurilor legate de sănătate, după cum se arată în considerentele 4-14.
            
            
               (4)„Rezoluția guvernamentală 2080/2020 privind dezvoltarea națională a facilităților de cazare”, la care se face referire în solicitarea Ungariei din 6 august 2020, a introdus un sprijin temporar pentru modernizarea facilităților de cazare (transformare, extindere, renovare, achiziționarea de echipamente) din destinațiile turistice pentru a păstra forța de muncă existentă. Cererea se referă numai la partea din cheltuieli legată de sprijinirea lucrătorilor independenți și a întreprinderilor unipersonale. Măsura poate fi considerată o măsură similară celei privind schemele de șomaj tehnic, astfel cum se menționează în Regulamentul (UE) 2020/672, întrucât are scopul de a proteja lucrătorii care desfășoară o activitate independentă sau categoriile similare de lucrători împotriva reducerii sau a pierderii de venituri. 
            
            
               (5)„Decretul Ministerului Agriculturii nr. 25/2020”
                  2
                , „Decretul Ministerului Agriculturii nr. 26/2020”
                  3
                și „Decretul Ministerului Agriculturii nr. 30/2020”
                  4
                , astfel cum sunt menționate în solicitarea Ungariei din 6 august 2020, au introdus un sprijin unic sub formă de grant pentru societățile de prelucrare a alimentelor, societățile horticole din sectorul culturilor nepermanente și al înmulțirii plantelor și, respectiv, pentru întreprinderile piscicole. Sprijinul este condiționat de menținerea de către entitate a angajaților săi până în decembrie 2020. În ceea ce privește partea de cheltuieli legată de sprijinirea lucrătorilor independenți și a întreprinderilor unipersonale, măsura poate fi considerată o măsură similară celei privind schemele de șomaj tehnic, astfel cum se menționează în Regulamentul (UE) 2020/672, întrucât are scopul de a proteja lucrătorii independenți sau categoriile similare de lucrători împotriva reducerii sau a pierderii de venituri.
            
            
               (6)„Decretul guvernamental nr. 59/2020. (III. 23.)” și „Legea LVIII din 2020”, astfel cum sunt menționate în solicitarea Ungariei din 6 august 20202, prelungirea prestațiilor pentru îngrijirea copilului acordate salariaților și lucrătorilor independenți, care ar fi expirat din cauza restricțiilor de vârstă între 11 martie 2020 și 30 iunie 2020, perioada stării de pericol. Aceste prestații pentru îngrijirea copiilor pot fi considerate măsuri similare schemelor de șomaj tehnic, în sensul Regulamentului (UE) 2020/672, deoarece oferă angajaților și lucrătorilor independenți un sprijin pentru venit care va contribui la acoperirea costurilor de îngrijire a copiilor pe durata închiderii școlilor și îi va ajuta astfel pe părinți să își continue activitatea, evitând punerea în pericol a raportului de muncă. 
            
            
               (7)Pe baza „Decretului guvernamental nr. 47/2020”
                  5
                (astfel cum a fost modificat), astfel cum este menționat în solicitarea Ungariei din 6 august 2020, autoritățile au introdus o serie de măsuri de natură fiscală. Întrucât aceste măsuri reprezintă venituri nepercepute pentru guvern, acestea pot fi considerate echivalente cheltuielilor publice.
            
         
         
            
               (8)În cazul sectoarelor celor mai afectate de pandemie, autoritățile au introdus o scutire de la contribuțiile la asigurările sociale și de la contribuțiile pentru formare ale angajatorilor pentru perioada martie-decembrie 2020, precum și o reducere a impozitului pe contribuții pentru reabilitare al angajatorilor pentru perioada cuprinsă între martie și iunie 2020. A fost solicitată numai partea de cheltuieli legată de întreprinderile care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă până la cele mai recente date disponibile privind rezultatul economic.
            
            
               (9)Pentru micii contribuabili din cadrul a 26 de activități a fost introdusă o scutire de la regimul fiscal forfetar („KATA”) pentru perioada martie-iunie 2020. Cererea se referă numai la partea din cheltuieli legată de sprijinirea lucrătorilor independenți și a întreprinderilor unipersonale. Măsura poate fi considerată o măsură similară celei privind schemele de șomaj tehnic, astfel cum se menționează în Regulamentul (UE) 2020/672, întrucât are scopul de a proteja lucrătorii independenți sau categoriile similare de lucrători împotriva reducerii sau a pierderii de venituri. 
            
            
               (10)În cele din urmă, în ceea ce privește măsurile de natură fiscală, în sectoarele cele mai afectate de pandemie, autoritățile au exclus costurile cu personalul din baza de impozitare a impozitului pe întreprinderile mici („KIVA”), pentru perioada martie-iunie 2020. A fost solicitată numai partea de cheltuieli legată de întreprinderile care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă până la cele mai recente date disponibile privind rezultatul economic.
            
            
               (11)Pentru a aborda epidemia de COVID-19, Ungaria a introdus, de asemenea, o serie de măsuri legate de sănătate. „Decretul guvernamental nr. 275/2020”
                  6
                , astfel cum este menționat în solicitarea Ungariei din 6 august 2020, a introdus o sumă forfetară unică de 500,000 HUF pe persoană pentru lucrătorii din domeniul asistenței medicale, ca o recunoaștere a activității lor suplimentare în timpul pandemiei.
            
            
               (12)Întreprinderile de stat, ale căror costuri sunt suportate de stat, au introdus măsuri speciale cu costuri corespunzătoare pentru combaterea pandemiei. Astfel de măsuri legate de sănătate includ curățarea și furnizarea de echipamente de protecție. 
            
            
               (13)Pe baza „Decretului guvernamental nr. 250/2014 (X. 2.) privind Direcția Generală Achiziții Publice și Aprovizionare (KEF)”
                  7
               , astfel cum este menționat în solicitarea Ungariei din 6 august 2020, măsurile speciale de combatere a pandemiei (cum ar fi serviciile zilnice de dezinfecție și curățarea multiplă a sistemelor de ventilație și a ascensoarelor) și protejarea sănătății personale a funcționarilor de stat cu ajutorul dezinfectanților și a instrumentelor de protecție au dus la o creștere a costurilor. Astfel de măsuri au fost introduse de Direcția Generală Achiziții Publice și Aprovizionare (KEF) pentru a asigura funcționarea continuă a organismelor bugetare de stat.
            
            
               (14)În cele din urmă, „Rezoluția nr. 1012/2020 a Guvernului privind gestionarea personalului operațional”
                  8
               , astfel cum este menționată în solicitarea Ungariei din 6 august 2020, a introdus măsuri referitoare la infrastructuri și investiții în spitale, pentru a permite un nivel ridicat de protecție a lucrătorilor din domeniul asistenței medicale și a pacienților. Printre aceste măsuri se numără săli speciale de examinare medicală și secții COVID izolate. În plus, costurile directe legate de instrumentele și echipamentele de protecție personală (măști, halate, scut facial din plastic, mănuși, dezinfectanți de unică folosință etc.) în spitale și în alte instituții sanitare au crescut pentru a permite un nivel ridicat de protecție a lucrătorilor din domeniul asistenței medicale. 
            
            
               (15)Ungaria îndeplinește condițiile pentru a solicita asistența financiară prevăzută la articolul 3 din Regulamentul (UE) 2020/672. Ungaria a furnizat Comisiei dovezi corespunzătoare conform cărora cheltuielile publice efective și planificate crescuseră cu 639 500 000 EUR de la 1 februarie 2020 din cauza măsurilor naționale luate pentru contracararea efectelor socioeconomice ale epidemiei de COVID-19. Suma majorată direct legată de măsurile de mai sus care sunt similare schemelor de șomaj tehnic constituie o creștere neprevăzută și semnificativă, deoarece este legată atât de măsuri noi, cât și de o prelungire a măsurilor existente, care acoperă împreună o proporție semnificativă a întreprinderilor și a forței de muncă din Ungaria. Ungaria intenționează să finanțeze 113 740 000 EUR din cuantumul majorat al cheltuielilor cu ajutorul fondurilor din partea Uniunii.
            
            
               (16)Comisia a consultat Ungaria și a verificat creșterea neprevăzută și semnificativă a cheltuielilor publice efective și planificate legate direct de scheme de șomaj tehnic și de măsuri similare, precum și aplicarea de măsuri corespunzătoare legate de sănătate în contextul epidemiei de COVID-19, menționate în cererea din 6 august 2020, în conformitate cu articolul 6 din Regulamentul (UE) 2020/672. 
            
            
               (17)Măsurile legate de sănătate, solicitate de Ungaria și menționate în considerentele 11-14, se ridică la 268 550 000 EUR. Această sumă reprezintă mai mult de jumătate din valoarea totală a sprijinului financiar solicitat. Având în vedere necesitatea de a asigura caracterul auxiliar al acestei categorii de măsuri, valoarea asistenței financiare în sprijinul măsurilor legate de sănătate trebuie să fie limitată la 247 124 000 EUR, astfel încât suma să reprezinte mai puțin de jumătate din asistența financiară totală. 
            
            
               (18)Prin urmare, trebuie acordată asistență financiară pentru a ajuta Ungaria să contracareze efectele socioeconomice ale perturbării economice importante cauzate de epidemia de COVID-19. Comisia ar trebui să adopte decizii privind scadențele, cu privire la valoarea și deblocarea ratelor și a tranșelor în strânsă cooperare cu autoritățile naționale.
            
            
               (19)Prezenta decizie ar trebui să nu aducă atingere rezultatelor niciuneia dintre procedurile legate de denaturarea funcționării pieței interne care este posibil să fie întreprinse, în special în temeiul articolelor 107 și 108 din tratat. Aceasta nu încalcă cerința ca statele membre să notifice Comisiei potențialele ajutoare de stat în temeiul articolului 108 din tratat.
            
            
               (20)Ungaria trebuie să informeze periodic Comisia cu privire la execuția cheltuielilor publice planificate, pentru a permite Comisiei să evalueze măsura în care Ungaria a executat cheltuielile respective.
            
            
               (21)Decizia de a acorda asistență financiară a fost luată ținând seama de nevoile existente și preconizate ale Ungariei, precum și de cererile de asistență financiară în temeiul Regulamentului (UE) 2020/672 deja înaintate sau prevăzute a fi înaintate de alte state membre, aplicând în același timp principiile egalității de tratament, solidarității, proporționalității și transparenței,
            
            
               ADOPTĂ PREZENTA DECIZIE: 
            
            
               Articolul 1
            
            
               Ungaria îndeplinește condițiile stabilite la articolul 3 din Regulamentul (UE) 2020/672.
            
            
               Articolul 2
            
            
               1.Uniunea pune la dispoziția Ungariei un împrumut de maximum 504 330 000 EUR. Împrumutul are o scadență medie de maximum 15 ani.
            
            
               2.Perioada de disponibilitate a asistenței financiare acordate prin prezenta decizie este de 18 luni începând din prima zi după intrarea în vigoare a prezentei decizii. 
            
         
         
            
               3.Comisia pune la dispoziția Ungariei asistența financiară din partea Uniunii în maximum opt rate. O rată poate fi plătită în una sau mai multe tranșe. Scadențele tranșelor acordate în cadrul primei rate pot fi mai lungi decât scadența medie maximă menționată la alineatul (1). În acest caz, scadențele tranșelor ulterioare se stabilesc astfel încât scadența medie maximă menționată la alineatul (1) să fie respectată odată ce au fost deblocate toate ratele. 
            
            
               4.Plata primei rate se face sub rezerva intrării în vigoare a acordului de împrumut prevăzut la articolul 8 alineatul (2) din Regulamentul (UE) 2020/672. 
            
            
               5.Ungaria suportă costurile de finanțare ale Uniunii menționate la articolul 4 din Regulamentul (UE) 2020/672 pentru fiecare rată, plus orice comisioane, costuri și cheltuieli ale Uniunii care rezultă din orice finanțare legată de împrumutul acordat în temeiul alineatului (1) de la prezentul articol. 
            
            
               6.Comisia decide cu privire la dimensiunea ratelor și la punerea la dispoziție a acestora, precum și cu privire la mărimea tranșelor. 
            
            
               Articolul 3 
            
            
               (1) Ungaria poate finanța următoarele măsuri:
            
            
               (a)sprijin temporar pentru modernizarea facilităților de cazare în destinațiile turistice, pentru a menține forța de muncă existentă, astfel cum se prevede în Rezoluția nr. 2080/2020 a Guvernului privind dezvoltarea națională a facilităților de cazare, pentru partea de cheltuieli legată de sprijinirea lucrătorilor independenți și a întreprinderilor unipersonale;
            
            
               (b)sprijin temporar pentru societățile de prelucrare a alimentelor, prevăzut de Decretul Ministerului Agriculturii nr. 25/2020, pentru partea de cheltuieli legată de sprijinirea lucrătorilor independenți și a întreprinderilor unipersonale;
            
            
               (c)sprijin temporar acordat societăților horticole din sectorul culturilor nepermanente și al înmulțirii plantelor, astfel cum se prevede în Decretul Ministerului Agriculturii nr. 26/2020, pentru partea de cheltuieli legată de sprijinirea lucrătorilor independenți și a întreprinderilor unipersonale;
            
            
               (d)sprijin temporar pentru întreprinderile piscicole, astfel cum se prevede în Decretul Ministerului Agriculturii nr. 30/2020, pentru partea de cheltuieli legată de sprijinirea lucrătorilor independenți și a întreprinderilor unipersonale;
            
            
               (e)prelungirea, până la 30 iunie 2020, a acelor prestații pentru îngrijirea copilului care au expirat în perioada stării de pericol, astfel cum prevede Decretul guvernamental nr. 59/2020 (III. 23.) și Legea LVIII din 2020 (articolul 71);
            
            
               (f)suspendarea contribuției la asigurările sociale plătite de angajatori în anumite sectoare pentru perioada martie-decembrie 2020, astfel cum se prevede la articolul 4 litera (a) din Decretul guvernamental nr. 47/2020 (astfel cum a fost modificat), pentru partea de cheltuieli referitoare la societăți care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă;
            
            
               (g)scutiri de la contribuțiile pentru formare plătite de angajatori în anumite sectoare, pentru perioada martie-decembrie 2020, astfel cum se prevede la articolul 4 litera (a) din Decretul guvernamental nr. 47/2020 (astfel cum a fost modificat), pentru partea de cheltuieli referitoare la societățile care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă;
            
            
               (h)reducerea impozitului pe contribuții pentru reabilitare al angajatorilor din anumite sectoare, pentru perioada martie-iunie 2020, astfel cum se prevede la articolul 4 litera (a) din Decretul guvernamental nr. 47/2020 (astfel cum a fost modificat), pentru partea de cheltuieli referitoare la societăți care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă;
            
            
               (i)o scutire fiscală pentru micii contribuabili de la regimul fiscal forfetar („KATA”) din cadrul a 26 de activități, pentru perioada martie-iunie 2020, astfel cum se prevede la articolul 5 din Decretul guvernamental nr. 47/2020 (astfel cum a fost modificat), pentru partea de cheltuieli legată de sprijinirea lucrătorilor independenți și a întreprinderilor unipersonale;
            
            
               (j)excluderea costurilor cu personalul din baza de impozitare a impozitului pe întreprinderile mici („KIVA”) în anumite sectoare, pentru perioada martie-iunie 2020, astfel cum se prevede în Decretul guvernamental nr. 47/2020 (astfel cum a fost modificat), pentru partea de cheltuieli referitoare la societăți care reduc sau suspendă timpul de lucru sau în cadrul cărora angajații și-au păstrat fără întrerupere locul de muncă;
            
            
               (k)o sumă forfetară pentru lucrătorii din domeniul medical ca recunoaștere a activității lor suplimentare în timpul pandemiei, conform prevederilor Decretului guvernamental nr. 275/2020;
            
            
               (l)costurile legate de măsurile speciale de combatere a pandemiei introduse în întreprinderile de stat;
            
            
               (m)costurile aferente măsurilor speciale de combatere a pandemiei și de protecție a sănătății personale a funcționarilor de stat, astfel cum se prevede în Decretul guvernamental nr. 250/2014 (X. 2.) privind Direcția Generală pentru Achiziții Publice și Aprovizionare (KEF);
            
            
               (n)costurile legate de infrastructură și investiții în spitale pentru un nivel ridicat de protecție a lucrătorilor din domeniul asistenței medicale și a pacienților, astfel cum se prevede în Rezoluția guvernamentală 1012/2020 privind gestionarea personalului operațional;
            
         
         
            
               (o)costurile directe ale instrumentelor și echipamentelor de protecție personală în spitale și alte instituții de asistență medicală pentru un nivel ridicat de protecție a lucrătorilor din domeniul asistenței medicale, astfel cum se prevede în Rezoluția guvernamentală 1012/2020 privind gestionarea personalului operațional. 
            
            
               Articolul 4
            
            
               Ungaria informează Comisia în termen de .....[6 luni de la data publicării prezentei decizii] și, ulterior, la fiecare 6 luni, cu privire la execuția cheltuielilor publice planificate, până în momentul în care cheltuielile publice planificate respective au fost executate integral.
            
            
               Articolul 5
            
            
               Prezenta decizie se adresează Ungariei.
            
            
               Prezenta decizie intră în vigoare la data notificării destinatarului acesteia.
            
            
               Articolul 6
            
            
               Prezenta decizie se publică în Jurnalul Oficial al Uniunii Europene. 
            
            
               Adoptată la Bruxelles,
            
            
               
                     Pentru Consiliu
               
               
                     Președintele
               
            
         
         
            
                  
                     (1)
                  
                        JO L 159, 20.5.2020, p. 1
               
               
                  
                     (2)
                  
                        (VI. 22), publicat în Monitorul Oficial al Ungariei la 22 iunie 2020 (nr. 148)
               
               
                  
                     (3)
                  
                        (VI. 22), publicat în Monitorul Oficial al Ungariei la 22 iunie 2020 (nr. 148)
               
               
                  
                     (4)
                  
                        (VI. 22), publicat în Monitorul Oficial al Ungariei la 22 iunie 2020 (nr. 148)
               
               
                  
                     (5)
                  
                        Publicat în Monitorul Oficial al Ungariei la 18 martie 2020 (nr. 47)
               
               
                  
                     (6)
                  
                        (VI. 12), publicat în Monitorul Oficial al Ungariei la 12 iunie 2020 (nr. 141)
               
               
                  
                     (7)
                  
                        Publicat în Monitorul Oficial al Ungariei la 2 octombrie 2014 (nr. 136)
               
               
                  
                     (8)
                  
                        Publicat în Monitorul Oficial al Ungariei la 31 ianuarie 2020 (nr. 16)